蔣山佛果師爲緣事來而此土方饑戲賦是詩以發一笑
作者：李綱
朝代：宋

paragraphs: 鍾山禪老天骨奇，叢林晏座如孤羆。
諸方宗仰第一義，說法舌作霹靂飛。
年來爲衆建廣厦，胸中結構良峨巍。
修梁巨棟資喜捨，瓶錫不憚東南馳。
飛騰道俗走檀越，堆積金貝羅珠璣。
此方旱潦異常歲，百里稚耋方流離。
析薪鬻子給朝夕，闔境半作嬰兒啼。
坐看緣事莫措手，却欲反著僧伽梨。
未聞蘭若泣龍象，好把信施賙寒饑。
向來收拾大寶聚，隨手散盡真慈悲。
惟師具眼得空觀，稇載豈愁華槖歸。
吾言可聽勿惆悵，無價寶珠元在衣。